Broj: 711-I-373-P-24/23-02-17

Zagreb, 06. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Silvane Vučković, voditeljice Sektora općih, pravnih i kadrovskih poslova u trgovačkom društvu STANO-UPRAVA d.o.o. za organizaciju upravljanja i održavanja stambenih zgrada, poslovnih prostora i zgrada (u daljnjem tekstu: STANO-UPRAVA d.o.o.**),za davanjem očitovanja Povjerenstva, na 203. sjednici, održanoj 06. veljače 2023., daje sljedeće

**OČITOVANJE**

**Direktor trgovačkog društva STANO-UPRAVA d.o.o., kao obveznik u smislu ZSSI/21-a, nema pravo na plaćanje troškova 50% mjesečne članarine za korištenje MULTIPLUS KARTICE od strane navedenog trgovačkog društva, jer se ne bi radilo o naknadi stvarnih troškova povezanoj sa obnašanjem javne dužnosti, već o dodatnoj naknadi za poslove obnašanja javne dužnosti, ali nema zapreke da obveznik koristi navedenu karticu ukoliko osobno u cijelosti podmiruje troškove njenog korištenja.**

Obrazloženje

Zahtjev za očitovanjem Povjerenstva podnijela je Silvana Vučković, voditeljica Sektora općih, pravnih i kadrovskih poslova u trgovačkom društvu STANO-UPRAVA d.o.o. Zahtjev je u Povjerenstvu zaprimljen 20. siječnja 2023. godine pod poslovnim brojem 711-U-718-P-24/23-01-5, povodom kojeg se vodi predmet broj P-24/23.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbi ZSSI-a, stoga Povjerenstvo povodom podnesenog zahtjeva daje sljedeće očitovanje.

Podnositeljica traži očitovanje Povjerenstva ima li direktor trgovačkog društva STANO-UPRAVA d.o.o. pravo na korištenje MULTIPLUS KARTICE koja može biti izdana samo na pravnu, ali ne i na fizičku osobu na način da 50% mjesečne članarine plaća poslodavac, a 50% direktor osobno.

Podredno, ukoliko naprijed navedeno nije moguće, podnositeljica traži očitovanje Povjerenstva je li moguće korištenje predmetene kartice na način da direktor u cijelosti podmiruje članarinu iz svojih osobnih primanja.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu navedenog Zakona.

Uvidom u sudski registar Trgovačkog suda u Splitu, utvrđeno je da je Grad Split jedini osnivač/član trgovačkog društva STANO-UPRAVA d.o.o.

Slijedom navedenog, Povjerenstvo je utvrdilo da je društvo STANO-UPRAVA d.o.o trgovačko društvo u kojem Grad Split ima većinski udio, stoga je sukladno odredbi članka 3. stavka 1. podstavka 40. ZSSI-a, direktor/član Uprave toga trgovačkog društva obveznik u smislu odredbi navedenog Zakona, te je povodom obnašanja navedene dužnosti obvezan postupati sukladno odredbama istog Zakona.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primicima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI-a.

Polazeći od članka 5. stavka 1. točke 2. ZSSI-a, kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, Povjerenstvo tumači da direktor trgovačkog društva nema pravo na plaćanje troškova 50 % mjesečne članarine za korištenje MULTIPLUS KARTICE od strane trgovačkog društva u kojem obnaša dužnost, jer se ne bi radilo o naknadi stvarnih troškova povezanoj sa obnašanjem javne dužnosti, već o dodatnoj naknadi za poslove obnašanja javne dužnosti, dok nema zapreke da obveznik koristi navedenu karticu ukoliko osobno u cijelosti podmiruje troškove njenog korištenja.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković , dipl.iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana